和元舍人萬頃臨池翫月戲爲新體
作者：沈佺期
朝代：唐

paragraphs: 春風搖碧樹，秋霧卷丹臺。
復有相宜夕，池清月正開。
玉流含吹動，金魄度雲來。
熠爚光如沸，翩翾景若摧。
半環投積草，碎璧聚流杯。
夜久平無煥，天晴皎未隤。
鏡將池作匣，珠以岸爲胎。
有美司言暇，高興獨悠哉。
揮翰初難擬，飛名豈易陪。
夜光殊在握，了了見沈灰。